Santificare sas festas

Su die 'e Santu Antine si reùnidi
in Casteddu ogni saldu consizeri1.
Ma cussu bellicosu gherrieri
bellicosos propositos remùnidi2.

Cussa data guasi nos premùnidi
chessit unu consizu bataglieri
ca s'ispòtigu antigu cavaglieri
a chie no li faghet festa pùnidi.

Ponìde mente e cambiade data
ca tzeltas dies aurosas3 sunu
cando las lean de punta e de ata.

No bos lu pitzighedas a Bantine
ca si ocannu nd'at rutu trintunu4
nde ruet sessantaduos a sa fine5.

Su vintitres de Làmpadas 1974

1Saldu consizeri: il consiglio regionale si riunisce il giorno di S. Costantino.
2Remùnidi: serba, cova.
3Aurosas: augurali (in questo caso in male).
4Trintunu: trentuno furono i consiglieri uscenti che non ebbero confermata la fiducia degli elettori.
5A sa fine:a fine legislatura. Il sonetto fu inviato al presidente regionale Giagu – De Martini.